
A ponty keveréktakarmányra alapozott takarmányozása hazai termelő halastavakban (előzetes eredmények)

A munkánk során célunk egy termelés- és környezetbiológiai szempontból is megfelelő és biztonságos, keveréktakarmányra (teljes értékű táp) alapozott nagyüzemi pontytermelési takarmányozástechnológia kidolgozása. Magyarországra jellemző két eltérő tótípusban (völgyzárógátas-, és körtöltéses halastavi rendszerben) próbáltuk, mono- és polikultúrás népesítés mellett a technológiát kialakítani. Az új technológia kialakítását egyértelműen a hosszú ideje tartó rendkívül magas abraktakarmány árak, valamint a keveréktakarmánnyal elérhető jóval magasabb hozam generálja.
A kialakításra kerülő technológiával elért eredményeket minden esetben a klasszikus tógazdasági technológiával elért eredményekkel kívánjuk összehasonlítani és elemezni. A kifejlesztésre kerülő nagyüzemi félintenzív termelési technológiában az eddig megszokottól eltérően nem három, hanem kétéves üzemformában kívánjuk a piaci méretű halat előállítani. Fontos cél és támasztott kritérium is egyben a technológiával szemben, hogy a takarmány együttható (1 kg halhús előállításához szükséges takarmány mennyiség) 1,4-1,6 kg között alakuljon ellentétben a jelenlegi hagyományos technológiával (4-4,5 kg) szemben.
A kidolgozásra kerülő komplex takarmányozási technológia hatékonyságát a halak növekedési intenzitása, takarmány együtthatók és a megmaradási százalékok mellett a víz fizikai, kémiai és biológiai tulajdonságainak meghatározásával, valamint a halhús minőségének nyomon-követésével kívánjuk elemezni és számszerűsíteni.
Jelenleg előzetes adatokkal rendelkezünk mindkét tótípust figyelembe véve, de ezeket az adatsorokat is érdemes elemezni és bemutatni, hiszen a folyamatos próbahalászatokkal és vizsgálatokkal már kimutatható, hogy a célkitűzéseink mennyire megvalósíthatók.
A munka főterméke egy komplex, keveréktakarmányra alapozott nagytavas takarmányozás technológia prototípus, mely a teljes értékű táp hatásait vizsgálja, elemzi és módszertani leírásba foglalja.



